钦定古今图书集成/明伦汇编/氏族典/第118卷 > 陈登
## 钦定古今图书集成/明伦汇编/氏族典/第118卷 > 陈登

按《魏志张邈传》：“陈登者，字元龙，在广陵有威名，掎角
吕布有功，加伏波将军。年三十九卒。”〈注〉“登忠亮高爽，
沈深有大略。少有扶世济民之志，博览载籍，雅有文
艺，旧典文章，莫不贯综。”年二十五，举孝廉，除东阳长。
养耆育孤，视民如伤。是时世荒民饥，州牧陶谦表登
为典农校尉，乃巡土田之宜，尽凿溉之利，秔稻丰积。
奉使到许，太祖以登为广陵太守，令阴合众以图吕
布。登在广陵，明审赏罚，威信宣布，海贼薛州之群万
有馀户，束手归命，未及期年，功化以就，百姓畏而爱
之。登曰：“此可用矣。”太祖到下邳，登率郡兵为军先驱时登诸弟在下邳城中，布乃质执登三弟，欲求和同。
登执意不挠，进围日急。布刺奸张弘惧为后累，夜将
登三弟出就登。布既伏诛，登以功加拜伏波将军，甚
得江淮间欢心，于是有吞灭江南之志。孙策遣军攻
登于匡琦城，“贼初到，旌甲覆水，群下咸以今贼众十
倍于郡兵，恐不能抗，可引军避之。与其空城，水人居
陆，不能久处，必寻引去。”登厉声曰：“吾受国命，来镇此
土，昔马文渊之在斯位，能南平百越，北灭群狄。吾既
不能遏除凶慝，何逃寇之为邪！吾其出命以报国，仗
义以整乱，天道与顺，克之必矣。”乃闭门自守，示弱不
与战。将士衔声，寂若无人。登乘城望形势，知其可击，
乃申令将士宿整兵器。昧爽，开南门，引军诣贼营，步
骑抄其后。贼周章方结阵，不得还船。登手执军鼓，纵
兵乘之，贼遂大破，皆弃船迸走。登乘胜追奔，斩掳以
万数。贼忿丧军，寻复大兴兵向登。登以兵不敌，使功
曹陈矫求救于太祖。登密去城十里，治军营处所，令
多取柴薪，两束一聚，相去十步，纵横成行，令夜俱起
火，火然其聚，城上称庆。若大军到，贼望火惊溃。登勒
兵追奔，斩首万级。迁登为东城太守。广陵吏民佩其
恩德，共拔郡随登，老弱繈负而追之。登晓语令还，曰：
“太守在卿郡频致吴寇，幸而克济，诸卿何患无令君
乎？”孙权遂跨有江外。太祖每临大江而叹，恨不早用
陈元龙计，而令封豕养其爪牙。文帝追美登功，拜登
息肃为郎中。